Predkladacia správa

Návrh nariadenia vlády Slovenskej republiky, ktorým sa ustanovuje suma minimálnej mzdy na rok 2013 (ďalej len „návrh nariadenia vlády“) sa predkladá na základe § 2 ods. 1 zákona č. 663/2007 Z. z. o minimálnej mzde (ďalej len „zákon“).

Vzhľadom na skutočnosť, že na rokovaní Hospodárskej a sociálnej rady Slovenskej republiky (ďalej len „rada“) dňa 30. júla 2012 nedošlo k dohode o úprave sumy mesačnej minimálnej mzdy na rok 2013, podľa § 7 ods. 5 zákona Ministerstvo práce, sociálnych vecí a rodiny Slovenskej republiky (ďalej len „ministerstvo“) je povinné predložiť na rokovanie rady a následne na rokovanie vlády Slovenskej republiky návrh nariadenia vlády, ktorým sa ustanovuje suma minimálnej mzdy, určená postupom podľa § 8 ods. 2 zákona.

V súlade s § 8 ods. 2 zákona sa v takomto prípade určí suma minimálnej mzdy najmenej vo výške súčinu platnej mesačnej minimálnej mzdy  327,20 eura a indexu medziročného rastu priemernej mesačnej nominálnej mzdy zamestnanca v hospodárstve Slovenskej republiky za rok 2011, ktorý podľa údajov Štatistického úradu Slovenskej republiky predstavoval 102,2 %.

Podľa vyššie uvedených ustanovení zákona ministerstvo vypracovalo návrh nariadenia vlády, ktorým navrhuje upraviť sumu minimálnej mzdy na rok 2013 na 337,70 eura mesačne a 1,941 eura za každú hodinu odpracovanú zamestnancom, čo predstavuje zvýšenie oproti súčasnej sume o 3,2 %. 

Návrh na zvýšenie sumy minimálnej mzdy o 3,2 % zodpovedá očakávanému rastu priemernej mzdy za rok 2012 podľa prognózy Inštitútu finančnej politiky Ministerstva financií Slovenskej republiky z 11. júna 2012 a je o 1 percentuálny bod vyšší, než bol rast priemernej mzdy za rok 2011.

Návrh nariadenia vlády je ministerstvo povinné predložiť na rokovanie rady a následne na rokovanie vlády Slovenskej republiky, a to najneskôr do 30. septembra bežného roka. Podľa § 8 ods. 3 zákona o konečnej sume minimálnej mzdy rozhodne vláda Slovenskej republiky najneskôr do 20. októbra bežného roka s prihliadnutím na stanoviská sociálnych partnerov, vývoj kritérií na úpravu sumy minimálnej mzdy podľa § 6 zákona, vývoj podielu čistej minimálnej mzdy z čistej priemernej mzdy najmenej za predchádzajúce dva kalendárne roky a s prihliadnutím na vývoj produktivity práce.

Zvýšenie sumy minimálnej mzdy podľa návrhu nariadenia vlády môže mať mierny priamy negatívny dopad na štátny rozpočet z dôvodu možného nárastu doplatkov do sumy minimálnej mzdy u zamestnancov pri výkone práce vo verejnom záujme. Celkove však  zvýšenie sumy minimálnej mzdy bude mať pozitívny vplyv na štátny rozpočet a ostatné verejné rozpočty z dôvodu zvýšenia odvodov do poistných fondov. Pokiaľ zvýšenie čistých príjmov dotknutých zamestnancov bude použité na uspokojenie základných životných potrieb, očakáva sa aj pozitívny vplyv na príjmy štátneho rozpočtu v kapitole dane z pridanej hodnoty, ktorým sa eliminuje negatívny dopad na štátny rozpočet. 

Vplyv zvýšenia sumy minimálnej mzdy na verejné rozpočty na roky 2013 až 2015 je uvedený v doložke vybraných vplyvov. Krytie možného zvýšeného rozsahu výdavkov štátneho rozpočtu v dôsledku zvýšenia doplatkov do sumy minimálnej mzdy v individuálnych prípadoch budú musieť dotknuté organizácie zabezpečiť v rámci záväzných ukazovateľov schváleného rozpočtu verejnej správy na roky 2013 až 2015. Z  dôvodu zvýšenia sumy minimálnej mzdy nedôjde k prekročeniu štátneho rozpočtu a ostatných rozpočtov verejnej správy.

Analýza vplyvov je spracovaná podľa Legislatívnych pravidiel vlády Slovenskej republiky, schválených uznesením vlády SR z 25. mája 2010 č. 352, podľa Smernice na prípravu a predkladanie materiálov na rokovanie vlády Slovenskej republiky a v súlade s Jednotnou metodikou na posudzovanie vybraných vplyvov. 

Predbežné pripomienkové konanie sa uskutočnilo v dňoch 16. až 30. augusta 2012. Medzirezortné pripomienkové konanie sa uskutočnilo v 23. augusta až 6. septembra 2012. Z povinne pripomienkujúcich subjektov mali k návrhu sumy minimálnej mzdy zásadné pripomienky 
-	Republiková únia zamestnávateľov, ktorá navrhla v roku 2012 ponechať minimálnu mzdu na súčasnej úrovni, 
-	Asociácia zamestnávateľských zväzov a združení Slovenskej republiky, ktorá namieta porušenie zákona o minimálnej mzdy z dôvodu návrhu vyššieho nárastu sumy minimálnej mzdy ako o 2,2 % a 
-	Ministerstvo hospodárstva Slovenskej republiky, ktoré žiada sumu nezvyšovať viac, než je spodná hranica pre zvýšenie sumy minimálnej mzdy ustanovená v zákone.

Rozporové konanie sa uskutočnilo dňa 12. septembra 2012 s Asociáciou zamestnávateľských zväzov a združení Slovenskej republiky, ktorá doplnila zásadnú pripomienku o požiadavku nulového nárastu sumy minimálnej mzdy, a s Republikovou úniou zamestnávateľov, ktorá zotrvala na požiadavke ponechať minimálnu mzdu na súčasnej úrovni. Rozpor so zástupcami zamestnávateľov nebol odstránený.